## Educació, Ocupació i Indústria xifren en prop de 12.000 milions els perjuís ocasionats per la DANA

*** Rovira i Montes es reunixen amb els ministres Díaz i Cuerpo per a activar la Comissió d’Ocupació i Empresa creada per la DANA
* La Generalitat xifra en més de 10.000 milions d’euros els danys ocasionats al sector industrial i en 1.873 milions d’euros els danys ocasionats en Educació, Cultura, Universitats i Ocupació
* En la trobada es posa damunt la taula un paquet de mesures urgents que hauria d’assumir el Govern per a la recuperació de la Comunitat Valenciana**

El conseller d’Educació, Cultura, Universitats i Ocupació, José Antonio Rovira, i la consellera d’Innovació, Indústria, Comerç i Turisme, Nuria Montes, s’han reunit esta vesprada amb la vicepresidenta segona del Govern i ministra de Treball i Economia Social, Yolanda Díaz i el ministre d’Economia, Comerç i Empresa, Carlos Cuerpo, per a activar la Comissió d’Ocupació i Empresa creada per la DANA.

Es tracta de la primera reunió de la comissió anunciada pel president de la Generalitat, Carlos Mazón, dissabte passat, la finalitat de la qual és activar mecanismes de suport per a donar resposta immediata a les persones afectades per la DANA. En concret, els dos consellers han traslladat als respectius ministres del ram les necessitats més urgents i un balanç d’estimació de danys en cada una de les àrees competencials valorada en al voltant de 12.000 milions d’euros.

Així, durant la trobada Rovira ha traslladat a la ministra l’estimació preliminar del mal i actuacions d’emergència en les àrees competencials de la Conselleria, que ascendixen a 1.873 milions d’euros. Montes ha exposat, per la seua banda, els més de 10.000 milions els danys ocasionats al sector industrial.

**Pla extraordinari de formació i ocupació**

En este sentit, ha sol·licitat al Govern 250 milions d’euros per a la posada en marxa d’un pla extraordinari de formació i ocupació per a aplicar mesures imminents per a treballadors i empreses com l’activació d’ofici d’ERTO per força major per a empreses situades en les zones afectades per la DANA i l’habilitació de tots els instruments legals possibles com l’exempció de les cotitzacions de les empreses i que s’anticipe el cobrament de prestació de desocupació dels treballadors i autònoms.

La Generalitat ha fet una estimació de l’activitat econòmica en la zona afectada, que arribaria a més de 370.000 treballadors, dels quals són 68.000 són autònoms. A més, es comptabilitzen al voltant de 62.000 empreses. En les últimes hores ja s’han registrat 16 ERTO d’empreses de la zona danyada.

El conseller ha sol·licitat també a Díaz que les declaracions d’ERTO es puguen declarar d’ofici en la zona afectada per la DANA, els municipis afectats de la qual quedaran arreplegats en la declaració de zona catastròfica o similar que efectue el Govern.

A més, s’ha plantejat la no exigència del període de carència per a la prestació per desocupació, el no consum del període de desocupació durant ERTO, l’exoneració de cotització a la Seguretat Social durant l’ERTO, la bonificació del 100 % de Seguretat Social de treballadors actius (els no afectats per ERTO) d’estes empreses o l’acompte de la prestació per desocupació a principis de novembre.

**Bateria de mesures**

Així mateix, s’ha plantejat una altra bateria de mesures de caràcter menys urgent però igualment rellevants, com el control dels ERTO d’ofici durant els mesos posteriors, la bonificació de quotes a la Seguretat Social després de la reactivació parcial o total de l’activitat, així com les exempcions fiscals i ajudes a empreses afectades i deduccions fiscals en IRPF per donacions a afectats.

Quant als treballadors autònoms s’inclou en el referit a la prestació per cessament d’activitat l’activació d’ofici, ajornament d’impostos i cotitzacions sense interessos, suspensió del segon pagament de la renda de 2023 per als afectats i l’establiment d’una línia de crèdits ICO. Així mateix, es demanen ajudes urgents i directes de fins a 6.000 euros.

Durant la trobada, Rovira ha traslladat que els danys patits en un centenar de centres educatius de la província ascendixen a 1.134 milions d’euros i responen a pèrdues en equipament i transport escolar, servici de menjador, fons bibliogràfics, instal·lacions elèctriques, servicis de neteja extraordinària i infraestructures.

Respecte a Universitats i Estudis Superiors d’Ensenyances Artístiques l’estimació de danys sobrepassa els 8 milions d’euros. Per la seua part, una primera valoració de danys en Cultura tant en equipament cultural, indústries culturals i béns mobles i immobles, s’ha estimat en 480 milions d’euros, encara que precisaran una valoració detallada.

**Sector industrial**

La Conselleria d’Innovació, Indústria, Comerç i Turisme ha sol·licitat, per la seua part, una moratòria immediata de les seues obligacions a la Seguretat Social i fiscals per a les empreses afectades per les inundacions mentres no es puga reprendre la seua activitat productiva.

També una transferència des de l’Administració general de l’Estat d’un fons extraordinari per a la concessió d’ajudes directes des de la Generalitat per a la reparació, funcionament i reinversió en actius materials d’establiments industrials, comercials i turístics.

En este sentit, la Generalitat ha quantificat en més de 10.000 milions d’euros els danys ocasionats al sector industrial de l’àrea afectada.

Aproximadament el 70 % d’eixa quantitat es concentra exclusivament en els 123 parcs empresarials i polígons afectats.

Estos danys cobrixen 65 municipis (incloent els barris afectats de la ciutat de València). Segons les estimacions de la Generalitat, d’estos municipis, en almenys en 32 localitats els danys causats es poden considerar com a severs o molt grans, per les seues conseqüències en la pèrdua de vides humanes, afecció a àmplies zones urbanitzades i la gravetat de les conseqüències sobre les vivendes, infraestructures i servicis, amb un alt grau d’afectació a l’activitat econòmica local.

Finalment, s’ha reclamat també del Govern l’extensió de la cobertura del consorci d’assegurances i instal·lacions de valorització de materials que no siguen cobertes o no acceptades per les assegurances privades.

Fecha: 04/11/2024